Kolmandana liitub siia juurde mütoloogia teadlik kujundamine ja rakendamine -- müüdi abil on sümbolite keeles võimalik edasi anda muidu raskesti edastatavat informatsiooni ning ühtlasi mõjutada teadvust. Just sel põhjusel on budistlik "panteon" sedavõrd kirju ja hõlmamatu. Tasub märkida, et kirikuisa Ireneaus heidab ka gnostikutele ette, et iga  neist, kes teatud tasemele jõudis, pidi ise kokku panema oma mütoloogia. Eriti keskendusid gnostikud pattulangemise müüdile, millele pakuti väga palju erinevaid variante ja tõlgendusi.